text: 80 bilister fik fartbøder på samme strækning
  04 oktober 2019 kl. 04.37
  Torsdag målte politiet hastigheder over en periode på 20 timer på fartplaget strækning i Aabenraa - 80 blister blev blitzet.
  Tøndervej i Aabenraa er en af de strækninger, hvor bilisterne hyppigt kører alt for hurtigt. Derfor gennemførte Syd- og Sønderjyllands Politi torsdag en marathon-måling på strækningen, og den gav i den grad pote:
  Ikke færre end 80 bilister blev taget med foden hvilende alt for tungt på speederen - 10 af dem kan oven i købet se frem til et klip i kørekortet.
  Tøndervej er en såkaldt fokusstrækning, hvor politiet regelmæssigt måler hastighed. Der er 50 kilometers begrænsning, men det har mange bilister vanskeligt ved at overholde.
  - Det er rystende, siger vagtchefen hos Syd- og Sønderjyllands Politi og lover, at politiet snart dukker op igen på strækningen.
  